钦定古今图书集成/明伦汇编/家范典/第063卷 > 《为晋公李林甫谢赐兄衣服状》范咸
## 钦定古今图书集成/明伦汇编/家范典/第063卷 > 《为晋公李林甫谢赐兄衣服状》范咸

右，“臣今月某日，中使郭全羽至，奉宣圣旨，赐臣兄太
仆卿林宗紫衣一副，并犀角带及金鱼袋”，恩出常伦，
荣超望表，阖门捧戴，喜惧失图。臣少遭闵凶，早违怙
恃，兄弟素少，形影相依。幸遇休明，俱霑官序。且一身
叨窃，谬践台衡，阖门宠荣，皆承天覆，恩奖所及，始望
已过。但兄林宗年力稍侵，近婴风疾，常恐溘先朝露，
不报前期。岂谓睿渥特深，鸿私曲被。河海重寄，已叨
命卿之荣；章印崇班，更承绶服之赐。庆流公族，光照
私门。虽喜《鹡鸰》之诗，终惧《维鹈》之刺。无任喜惧感㐽
之至。